
N.  Bf.s  styre  skal  hermed  få  gi  en  kort  beretning  om  blinde- 
organisasjonens virksomhet  i den  sist  forløpne  to-årsperiode. 

Etter  årsmøtene  1946  fikk  styret  følgende  sammensetning: 
formann,  Alf  Arnesen,  Jessnes,  for  N.B.  Kr.  Haugnes,  Trond- 
heim, (formann  i N.B.)  og  lektor  Helmer  Teines,  Tromsø, 
(2.  landsstyremedlem) , for  V.  B.  pianostemmer  Asmund  Flatøy, 
Bergen,  (formann  i V.  B.  og  disponent  Jakob  Aam,  Bergen 
(2.  landsstyremedlem),  for  0.  B.  fabrikkeier  Johan  Aasland, 
Lillestrøm,  (formann  i 0.  B.)  og  sakfører  Bj.  Møkleby,  Oslo, 
(2.  landsstyremedlem).  Ved  skriftlig  behandling  i august  1946 
ble  sakfører  Møkleby  valgt  til  styrets  sekretær.  Som  varafor- 
mann og  varasekretær  ble  fortsatt  stående  Flatøy  og  Aasland. 
Etter  årsmøtene  1947  inntrådte  følgende  forandringer:  Isteden- 
for lektor  Teines,  Tromsø,  ble  Sverre  Skjærseth,  Trondheim, 
valgt  som  2.  landsstyremedlem  for  N.  B.  I V.  B.  ble  disponent 
Aam  avløst  av  pianostemmer  Brynjulf  Bjørnsen,  Stavanger,  og 
i 0.  B.  kom  organist  Trygve  Kåsin,  Nystrand,  istedenfor 
fabrikkeier  Aasland.  I det  etterfølgende  styremøte  for  N.  Bf. 
ble  formann  og  forretningsfører  i N.  B.,  Kr.  Haugnes,  valgt  til 
varasekretær.  Forbundets  kasserer  fra  1939,  frk.  Anbjørg  Sø- 
berg,  Oslo,  døde  den  20.  juni  1946.  I september  1946  lykkes  det 
å få  herr  bankfullmektig  Halvard  Solie,  Realbanken,  Oslo  til 
å overta  stillingen.  I likhet  med  sine  to  forgjengere,  frk. 
Sverdrup  og  frk.  Søberg,  har  også  han  utført  kassererarbeidet 
av  interesse  for  saken  og  uten  noen  godtgjørelse  til  tross  for 
at  kassererstillingen  på  grunn  av  ganske  omfattende  ompla- 
seringer  av  N.  Bf.s  midler  og  andre  disposisjoner  har  vært  for- 
bundet med  atskillig  mer  arbeid. 

Det  har  i landsmøteperioden  vært  holdt  4 styremøter  hvor 
det  er  behandlet  i alt  69  saker.  I samme  tidsrom  er  42  saker 
behandlet  skriftlig  ved  omsending  i styret. 

Høsten  1945  oppnevnte  styret  en  spesiell  tiltakskomité  for 
N.  Bf.  bestående  av  disponent  Granholt,  Trondheim,  (senere 
avløst  av  kjøpmann  Daaland,  Trondheim),  disponent  Aam,  Ber- 
gen, fabrikkeier  Aasland,  Lillestrøm  og  med  lærer  Karterud, 
Trondheim  som  konsultativt  medlem.  Komitéen  skulle  i første 
rekke  undersøke  muligheten  for  leveranse  av  varer  fra  de  for- 
skjellige Blindes  Utsalg  til  offentlige  institusjoner.  Men  da  alle 
slike  institusjoner  må  gjøre  sine  innkjøp  etter  anbud,  fant 
Sosialdepartementet  det  hensiktsmessigere  å hjelpe  de  blinde 
håndverkere  gjennom  statsstønad  til  prisutjamning.  Søknad  ble 
sendt  i april  1947,  og  etter  forslag  av  Sosialdepartementet  be- 

vilget  Stortinget  for  budsjett-terminen  1947/48  kr.  150  000.  Det 
var  forutsetningen  for  bevilgningen  at  den  både  skulle  bedre 
de  blinde  håndverkeres  livsvilkår  og  øke  deres  produksjon  ved 
blant  annet  å gjøre  det  mulig  for  utsalgene  å selge  en  gross  de 
varer  som  ikke  kunne  bli  solgt  direkte  fra  utsalgene.  På  styre- 
møtet i juli  1947  ble  det  etter  forslag  fra  tiltakskomitéen  for- 
søksvis vedtatt  en  plan  for  anvendelsen  av  statsbevilgningen. 
Under  forutsetning  av  at  det  snarest  mulig  etter  budsjett- 
terminens  slutt  blir  sendt  inn  regnskap  for  — og  beretning  om 
bruken  av  statsbevilgningen,  godkjente  Sosialdepartementet 
planen,  slik  at  den  første  termin  av  statsbevilgningen  kunne 
utbetales  i september  1947.  En  tilsvarende  statsbevilgning  er 
ført  opp  for  budsjett-terminen  1948/49. 

I 1946  ble  det  vedtatt  en  tilleggslov  til  Midlertidig  lov  om 
hjelp  til  blinde  og  vanføre  av  16.  juli  1936.  Etter  den  ble 
blindetrygden  satt  opp  fra  kr.  480  til  kr.  720  i byene  og  fra 
kr.  360  til  kr.  600  på  landet.  Etter  søknad  fra  N.  Bf.  ble  det 
samtidig  vedtatt  at  blinde  som  bor  på  et  av  departementet  god- 
kjent pleiehjem,  skal  få  beholde  trygden,  og  i likhet  med  hva 
tilfellet  hele  tiden  har  vært  for  de  vanføre,  få  utbetalt  trygden 
som  boende  i by.  Søknaden  var  foranlediget  av  at  0.  B.  hadde 
fått  opprettet  sitt  hvile-  og  gamlehjem.  For  budsjett-terminen 
1947/48  ble  statsstønaden  til  punktskriftsbladet  «Norges  Blinde» 
satt  opp  fra  kr.  3000  til  kr.  6000  og  til  blindeskriftsbibliotekene 
fra  kr.  900  til  kr.  3000.  Disse  bevilgningene  har  vært  til  god 
hjelp  både  for  den  enkelte  blinde  og  for  blindeorganisasjonens 
arbeid.  Men  for  organisasjonens  vedkommende  vil  det  være 
innlysende  at  nødvendige  lønnsreguleringer,  økede  utgifter  på 
alle  hold  og  nedgang  i renteinntektene  har  gjort  det  ytterligere 
vanskelig  å få  balanse  i budsjettene. 

Vi  nevnte  i forrige  beretning  at  det  var  samlet  et  verdifullt 
materiale  til  Norges  Blinder egister,  men  det  ville  være  abso- 
lutt nødvendig  å få  mer  sakkyndig  hjelp  hvis  registerets  opp- 
lysninger skulle  bli  helt  utnyttet,  blant  annet  med  hensyn  til 
oversikt  over  de  alminneligste  blindhetsårsaker.  Slik  hjelp  fikk 
vi  høsten  1946  idet  øyenlege  J.  C.  Holst,  Oslo,  på  eget  initiativ 
tok  opp  et  meget  energisk  samarbeid  med  registeret.  Særlig 
når  det  gjaldt  legeopplysninger,  hadde  registeret  i mange  tilfelle 
mangelfulle  opplysninger.  Dr.  Holst  har  kompletert  opplysnin- 
gene på  mange  av  registerskjemaene.  Dels  etter  henvendelse 
fra  ham  og  dels  fra  N.  Bf.s  sekretariat  har  også  mange  av  øyen- 
legene  rundt  omkring  i landet  hjulpet  til  slik  at  vårt  register- 
arbeid  har  rukket  et  godt  stykke  lengre  fram  i denne  to-års- 
perioden.  Dr.  Holst  har  satt  opp  sitt  eget  kartotek  og  vil 
forhåpentlig  snart  ha  samlet  det  nødvendige  materiale  til  å 
kunne  ta  fatt  på  en  mer  vitenskapelig  oversikt.  For  å få 
registeret  bedre  å jourført  med  hensyn  til  blinde  som  organisa- 
sjonen ikke  har  direkte  kontakt  med,  er  det  sendt  en  lang  rekke 

forespørsler  til  folkeregistrer  og  helseråd,  og  vi  har  hatt  den 
glede  at  mange  av  dem  har  svart  både  greit  og  omgående. 

Arbeidskonsulent,  sekretær  T.  Hjelmtveit,  Oslo,  har  også  i 
denne  to-årsperioden  hjulpet  mange  blinde  både  til  hensikts- 
messig arbeid  og  på  andre  måter,  likesom  han  fortsatt  er  sekre- 
tær for  barnehjemmet  Østafor  og  innehar  den  vesle  blinde- 
lærerposten  ved  Rikshospitalets  øyenavdeling.  Vi  viser  til  hans 
egen  beretning  tatt  med  her.  Men  det  bør  nevnes  at  da  Sosial- 
departementet høsten  1947  satte  ned  en  komité  for  utredning 
av  spørsmålet  om  sysselsetting  for  delvis  arbeidsføre,  ble  Hjelm- 
tveit tatt  med  der,  noe  en  må  kunne  ta  som  bevis  for  at  hans 
erfaring  og  innsikt  på  dette  område  er  anerkjent  også  av  myn- 
dighetene. I mars  1948  fikk  N.  Bf.  en  lang  rekke  spørsmål  fra 
komitéen,  blant  annet  om  de  blindes  beskjeftigelse,  hvordan  de 
etter  fødselsår  fordeler  seg  på  de  forskjellige  ti-årsgrupper, 
menn  og  kvinner,  osv.  Dels  på  grunnlag  av  opplysninger  fra 
lokalforbundene  og  dels  etter  en  omfattende  gjennomgåelse  av 
Norges  Blinderegister  satte  sekretariatet  opp  en  oversikt  som 
forhåpentlig  vil  bli  til  nytte  for  komit/en  i dens  videre  arbeid. 

Siden  Dalen  offentlige  skole  for  blinde,  Trondheim,  etter 
omfattende  restaureringsarbeider  kunne  tas  i bruk  igjen  høsten 
1946,  er  blindeskolens  barneavdeling  etter  hvert  kommet  i nor- 
mal gjenge.  Elevtallet  viser  stigende  tendens,  kanskje  mest  som 
følge  av  de  mer  normale  tider,  men  vel  også  fordi  oppgangen 
i barnefødsler  etter  lavmålet  i 30-årene  nå  begynner  å gjøre 
seg  gjeldende.  Regner  en  med  at  blindekvotienten  er  omtrent 
uforandret,  vil  dette  forholdet  måtte  gjøre  seg  enda  sterkere 
gjeldende  i årene  framover. 

Som  nevnt  i forrige  beretning,  har  forholdene  ved  yrkes- 
skolen for  blinde  menn,  Huseby,  Røa,  i lang  tid  vært  lite  til- 
fredsstillende. Den  gamle  skolen  ved  Fredrik  Stangsgate  ble 
solgt  i 1937.  Den  måtte  fraflyttes  før  bygging  av  ny  skole  var 
påbegynt,  så  den  var  helt  stengt  skoleåret  1939/40.  Høsten  1940 
kunne  en  rommelig  og  tidsmessig  verkstedsbygning  tas  i bruk 
på  Huseby.  Men  elevene  måtte  innkvarteres  og  forpleies  uten- 
om skolen,  for  det  meste  i Oslo,  og  da  verkstedsbygningen  for 
det  meste  var  beslaglagt  i krigsårene,  førte  skolen  en  omflak- 
kende tilværelse  som  ved  siden  av  alle  de  andre  vanskelighetene 
gikk  ut  over  effektiviteten  i undervisningen.  Før  krigen  forelå 
godkjente  byggeplaner,  og  det  var  ordnet  med  de  nødvendige 
bevilgninger  til  internatbygging,  så  vi  håpet  at  det  ikke  skulle 
gå  lang  tid  etter  frigjøringen  før  skolen  kunne  komme  i orden. 
Nå  har  det  gått  tre  år,  og  det  er  fremdeles  ikke  noe  tegn  til 
forandring  idet  det  på  statsbudsjettet  for  1948/49  fremdeles  ikke 
er  ført  opp  noe  til  dette  byggearbeidet.  Fra  blindeorganisa- 
sjonen har  det  gjentatte  ganger  vært  rettet  inntrengende  hen- 
stillinger til  myndighetene,  men  hittil  uten  resultat.  Det  har 
også  vært  gjort  flere  forsøk  på  å få  en  provisorisk  ordning  av 

internatspørsmålet.  Men  det  eneste  som  er  gjort  i så  måte,  er 
at  en  del  av  verkstedsbygningen  midlertidig  er  ominnredet  til 
internat  for  de  av  elevene  som  har  vanskeligst  for  å greie  å 
bo  utenfor  skolen.  Listen  over  blinde  som  venter  på  den  opp- 
læring som  loven  hjemler  dem  rett  til,  er  fremdeles  lang,  og 
om  mulig  enda  verre  er  det  at  skolen  under  de  nåværende  for- 
hold ikke  kan  bli  det  den  skulle  og  burde  være.  Nå  da  spørs- 
målet om  utnytting  i produksjonslivet  av  de  delvis  arbeidsføre 
er  så  aktuelt,  burde  også  yrkesskolen  få  høve  til  å yte  sin  med- 
virken i spørsmålet  om  å legge  til  rette  nye  arbeidsmuligheter. 
Verkstedsbygningen  var  i noen  grad  prosjektert  med  dette  for 
øyet.  Men  så  lenge  den  for  en  stor  del  er  beslaglagt  til  internat- 
rom,  og  til  undervisning  som  etter  planene  skulle  få  plass  i 
internatbygningen,  kan  det  selvsagt  ikke  bli  gjort  noe  i den 
retning. 

I forrige  beretning  omtalte  vi  også  de  forsøk  som  hadde  vært 
gjort  på  å få  i stand  en  pensjonsordning  for  blindeorganisa- 
sjonens faste  funksjonærer.  På  N.  Bf.s  representantskapsmøte 
1946  ble  det  vedtatt  at  de  av  funksjonærene  som  var  blitt  for 
gamle  til  at  det  kan  bli  tale  om  pensjonsforsikring,  skal  pen- 
sjoneres direkte  av  forbundets  kasse.  0.  B.  har  i realiteten  truf- 
fet en  ordning  for  sine  funksjonærer  slik  at  disse  har  begynt 
å betale  sine  innskudd.  Men  den  endelige  form  for  pensjons- 
ordningen er  ennå  ikke  fastsatt. 

For  N.  Bf.s  trykkeri  viser  vi  til  redaktør  Imsdahls  særberet- 
ning.  Det  må  likevel  nevnes  her  at  trykeriets  leder  og  forret- 
ningsfører siden  1940,  Vilhelm  Johansen,  som  har  vært  knyttet 
til  denne  virksomheten  siden  1921,  avgikk  ved  døden  den  28.  no- 
vember 1947.  Både  som  assistent  og  senere  som  leder  nedla  han 
et  dyktig,  energisk  og  interessert  arbeid  i trykkeriet,  og  hans 
mange  venner  vil  bevare  ham  i takknemlig  erindring.  Heldig- 
vis var  redaktør  Imsdahl  som  av  helbredshensyn  måtte  be  seg 
fritatt  fra  stillingen  som  trykkerileder  i 1940,  nå  så  mye  ster- 
kere at  han  igjen  kunne  overta  ledelsen.  Han  har  hatt  mange 
vanskeligheter  å kjempe  med,  i første  rekke  det  nedslitte  ma- 
skinell som  det  på  grunn  av  valuta-  og  produksjonsvanskelig- 
heter  i nær  sagt  alle  land  ennå  er  helt  på  det  uvisse  når  en  kan 
få  fornyet.  Tross  alt  har  trykkeriet  hittil  så  noenlunde  klart  å 
løse  sine  oppgaver,  og  ukebladet  «Norges  Blinde»  har  stort  sett 
kommet  ut  i rett  tid.  Den  mer  leilighetsvise  oppsettingen  av 
blindeskriftsnoter  i Trondheim  har  fått  fastere  former,  idet 
pianostemmer  Karl  Jørgensen,  Trondheim,  fra  1.  oktober  1947 
forsøksvis  ble  ansatt  som  notestereotypør.  Ved  siden  av  det 
skal  han  så  langt  tiden  tillater  det,  hjelpe  de  enkelte  blinde 
musikere  med  overføring  til  punktskrift  av  noter  som  det  er 
av  ervervsmessig  betydning  for  dem  å få  fatt  på,  men  som  det 
ikke  er  så  alminnelig  behov  for  at  det  er  grunn  til  å la  dem 
trykke. 

Også  for  barnehjemmet  Østafor  viser  vi  til  særberetningen. 
Etter  at  barnehjemmet  i flere  år  har  hatt  til  dels  bare  omtrent 
halvt  belegg,  ser  det  nå  ut  til  at  alle  plassene  vil  bli  opptatt. 
Det  henger  vel  for  en  del  sammen  med  de  forhold  som  er  an- 
tydet under  omtalen  av  blindeskolens  barneavdeling.  Men  også 
vårt  arbeid  med  Norges  Blinderegister  har  skaffet  oss  kjenn- 
skap til  flere  blinde  barn  som  det  ved  nærmere  undersøkelse 
har  vist  seg  meget  ønskelig  å få  inn  på  barnehjemmet.  Gjen- 
nom mer  enn  20  år  har  N.  Bf.  arbeidet  for  å få  innført  offentlig 
meldeplikt  for  barn  så  snart  blindheten  kan  konstateres.  Nå  er 
det  under  behandling  i Kirke-  og  Undervisningsdepartementet 
utkast  til  ny  blindeskolelov,  og  der  er  tatt  med  en  bestemmelse 
om  meldeplikt  og  offentlig  registrering  av  både  barn  og  voksne. 
En  må  håpe  at  dette  lovforslaget  snart  kan  bli  tatt  opp  til 
realitetsbehandling. 

Vi  kan  ikke  slutte  denne  beretningen  uten  å nevne  den 
kanskje  mest  landskjente  av  blindesakens  seende  medarbeidere 
og  venner,  dr.  H.  G.  Dethloff,  som  avgikk  ved  døden  i januar 
1948,  7672  år  gammel.  Helt  fra  blindeorganisasjonen  ble  stiftet, 
tok  han  aktiv  del  i arbeidet,  i en  lang  årrekke  som  sekretær  i 
N.  Bf.  Han  tok  initiativet  til  og  ledet  i over  20  år  arbeidet  med 
Norges  Blinderegister.  Han  var  de  blindes  utrettelige  og 
energiske  talsmann  overfor  statsmaktene,  og  mange  av  organi- 
sasjonens oppgaver  som  nå  er  vokset  frem  til  betydelige  tiltak, 
var  det  dr.  Dethloff  som  først  slo  til  lyd  for.  Det  vakte  stor 
glede  blant  hans  mange  blinde  venner  da  hans  arbeid  også 
offentlig  ble  påskjønnet,  idet  han  i 1928  ble  tildelt  ridderkorset 
av  St.  Olavsordnens  1.  klasse. 

Idet  vi  slutter  denne  beretning,  ønsker  styret  å få  rette  en 
varm  takk  til  alle,  såvel  enkeltpersoner  som  foreninger,  insti- 
tusjoner og  offentlige  myndigheter,  som  på  en  eller  annen  måte 
har  støttet  N.  Bf.  og  dets  lokalavdelinger  i arbeidet  med  å bedre 
de  blindes  kår. 


Jessnes  i juni  1948. 


Alf  Arnesen. 


Beretning  om  Norges  Blindeforbunds  blad-  og 
trykkerivirksomhet  i 1946  og  1947. 

I.  «Blindesaken». 

Forbundets  månedsblad  for  de  blindes  venner  har  i siste 
to-årsperiode  hatt  redaktørskifte,  idet  redaktør  Imsdahl  trakk 
seg  tilbake  etter  32  års  utrettelig  og  framgangsrikt  virke.  I hans 
sted  ble  fra  1.  april  1946  ansatt  Evald  Bendiksen. 

Bladet  har  også  i denne  perioden  stort  sett  vært  ledet  etter 
de  samme  retningslinjer  som  tidligere.  Det  har  inneholdt  artik- 

ler  om  aktuelle  blindesaksspørsmål,  om  øyet  og  dets  behand- 
ling, biografier  fra  inn-  og  utland  om  kjente  blinde  menn  og 
kvinner  eller  blinde  som  har  drevet  det  særlig  langt  på  ymse 
områder.  Dessuten  har  vi  søkt  å gi  en  så  allsidig  og  klar  fram- 
stilling av  våre  forbunds  mangesidige  virksomheter  som  mulig 
— alt  dette  for  å gi  de  blindesaksinteresserte  det  best  mulige 
grunnlaget  for  en  nøktern  og  saklig  vurdering  av  de  blindes 
kår  og  muligheter.  Samtidig  har  vi  funnet  det  riktig  å gi  refe- 
ratene fra  blindesaksforeningenes  møter  og  arrangementer  en 
fast  spalte  i bladet  for  derved  å stimulere  foreningsarbeidet  og 
gi  øket  kjensle  av  samarbeid  og  fellesskap.  Vi  har  da  også  kun- 
net glede  oss  ved  jevn  framgang  i abonnenttallet  til  tross  for 
en  betenkelig  tilbakegang  med  det  samme  svarttrykksutgaven 
av  «Norges  Blinde»  (populært  kalt  «Veslesvarten»)  kom  i gang. 
Disse  abonnenter  siver  jevnt  tilbake  til  oss  etter  hvert  som 
«Veslesvarten»  nå  avvikles. 

«Blindesaken»  sendes  fortsatt  til  en  rekke  av  landets  større 
aviser,  og  det  er  en  glede  å legge  merke  til  at  Dagspressen  med 
jevne  mellomrom  gir  plass  for  våre  artikler,  biografier  eller 
annet  aktuelt  stoff  vi  har  brakt.  Lokalforbundene  sender  dess- 
uten bladet  fritt  til  alle  våre  blindesaksforeninger  som  gjør  flit- 
tig bruk  av  det  på  sine  møter  og  tilstelninger. 

Abonnementsprisen  ble  ved  styrevedtak  januar  1947  satt  opp 
fra  kr.  3 til  kr.  4 pr.  år,  likesom  annonsesatsene  nå  er  regulert 
i samsvar  med  gjeldende  takster.  Det  ble  videre  på  styremøtet 
i januar  i år  besluttet  at  lokalforbundene  skulle  gå  mer  aktivt 
inn  for  verving  av  nye  abonnenter,  og  bladet  har  da  også  utover 
i siste  halvår  fått  en  rekke  nye  lesere.  Disse  tiltak  til  tross,  har 
det  særlig  i 1947  vært  et  betydelig  underskudd  på  bladet.  Grun- 
nen til  det  er  de  sterkt  stigende  framstillingsomkostningene. 
Ordningen  med  «Veslesvarten»  bidrog  også  i vesentlig  grad  til 
å svekke  bladets  økonomi,  idet  vi  ved  dette  mistet  mellom  450 
og  500  abonnenter  fra  nyttår  1947. 

Både  i 1946  og  i 1947  ble  det  i stedet  for  det  vanlige  desem- 
bernummeret gitt  ut  et  «Blindesaken» s julenummer.  Her  har  * 
stoffet  for  den  alt  overveiende  del  vært  skrevet  av  blinde.  Ved 
elskverdig  imøtekommenhet  fra  aviser,  tidsskrifter  og  institu- 
sjoner har  vi  vedeerlagsfritt  fått  oss  tilstillet  klisj  éer,  slik  at  det 
lyktes  å gi  heftene  et  festlig  og  tiltalende  utseende. 

Så  vil  vi  få  takke  våre  lesere,  medarbeidere  og  annonsører 
for  all  forståelse  og  støtte  i de  forløpne  to  år  og  for  den  bered- 
villighet  både  våre  blindesaksforeninger  og  den  enkelte  har 
lagt  for  dagen  ved  distribueringen  av  juleheftene  våre.  Vi  ber 
alle,  hver  på  sin  kant,  å virke  for  øket  kjennskap  til  bladet 
vårt  og  for  dets  videre  utbredelse,  slik  at  flest  mulig  kan  få 
den  riktige  forståelsen  av  og  en  positiv  innstilling  til  de  blinde 
og  blindesaken  i sin  helhet. 

Bergen  i juni  1948. 


Evald  Bendiksen. 

II.  «Norges  Blinde». 

Forbundets  ukeblad  for  blinde  har  i 1946  og  1947  stort  sett 
vært  gitt  ut  etter  samme  plan  som  tidligere.  En  del  nye  ting 
er  likevel  kommet  til.  Bladet  har  inneholdt: 

A.  Orienterende  artikler  om  de  forskjellige  spørsmål  som 
har  vært  oppe  i tiden.  — Oversikter.  — Nyhetsavdeling.  — Ra- 
dioprogram. — Skjønnlitterære  ting  (dikt,  fortellinger  m.  m.). 

— Annet  underholdende  og  belærende  stoff. 

B.  Regelmessige  meldinger  fra  landsorganisasjonens  og  lokal- 
avdelingenes virksomhet.  — Artikler  og  notiser  om  aktuelle 
blindesaksspørsmål.  — Biografier  av  blinde  i inn-  og  utland  som 
har  gjort  en  særlig  innsats  på  et  eller  annet  felt.  — Praktiske 
råd  og  vink.  — Diskusjoner  om  emner  av  spesiell  interesse  for 
de  blinde.  — Annet  blindesaksstoff. 

Som  bilag  har  vært  sendt  ut: 

A.  Regnskaper  og  budsjetter.  — Års-  og  landsmøtereferater. 

— Lovforslag.  — Beretninger  fra  de  forskjellige  forbund. 

B.  Kvartalslister  over  bidrag  fra  hjelpeforeningene  til  lokal- 
forbundenes  arbeid. 

C.  «Solgløtt»  (kristelig  månedsblad  for  blinde),  til  mars  1946 
redigert  av  Karl  Gran,  Jessheim,  senere  av  Peder  Erstad.  Er- 
stad  pr.  Ålesund. 

D.  «Vi  Kvinner»  (kvartalstillegg  for  blinde  kvinner),  redi- 
gert av  fru  Birgit  Jensen,  før  Bergen,  nå  Oslo. 

E.  «Verden  og  vi»  (hverannenmånedlig  litterært  tidsskrift), 
redigert  av  frk.  Mildrid  Støre,  Oslo. 

Med  stor  takk  til  våre  styremakter  kan  vi  meddele  at  stats- 
støtten til  «Norges  Blinde»  fra  1.  juli  1947  er  forhøyet  fra 
kr.  3000  til  kr.  6000  pr.  år. 

En  annen  meget  gledelig  ting  er  det  at  vi  har  fått  tilbake 
den  gamle  ordningen  med  Norsk  Rikskringkasting.  Med  stor 
imøtekommenhet  og  forståelse  får  vi  fra  Programbladets  tryk- 
keri hver  uke  tilsendt  et  eksemplar  av  førstekorrekturen,  slik 
at  de  fleste  av  abonnentene  våre  kan  få  ukens  radioprogram  i 
rett  tid.  Ordningen  trådte  i kraft  i begynnelsen  av  januar  1947, 
dvs.  like  etterat  Programbladet  var  begynt  å komme  ut.  Norsk 
Rikskringkastings  bidrar  også  som  før  krigen  med  kr.  1000  årlig 
til  dekning  av  omkostningene  med  å få  programmet  trykt  i 
punktskrift.  Både  for  tilsendingen  av  førstekorrekturen  hver 
uke  og  for  den  økonomiske  stønaden  fortjener  Kringkastingen 
den  varmeste  takk. 

Abonnenttallet  har  i løpet  av  to-årsperioden  steget  sterkt 
etter  forholdene  og  er  nå  det  høyeste  det  noen  gang  har  vært. 
Også  fra  grannelandene  våre  har  vi  igjen  fått  ganske  mange 
abonnenter.  Alle  holder  de  fram  at  de  savnet  bladet  meget 

under  krigen,  da  all  sending  av  blindeskrift  fra  og  til  Norge 
var  strengt  forbudt. 

Vi  takket  alle  som  har  skrevet  i bladet  i disse  to  årene,  og 
vi  takker  leserne  for  all  utvist  interesse.  Samstundes  ber  vi  hver 
især  å gjøre  sitt  til  å få  bladet  kjent  og  spredt  blant  skjebne- 
fellene.  Alle  som  kan  lese  punktskrift,  bør  holde  sitt  eget  blad. 

III.  Norges  Blindeforbunds  trykkeri. 

Forbundets  trykkeri  har  de  to  siste  årene  arbeidet  under  alt 
annet  enn  lette  forhold.  Mange  vansker  har  det  vært  å kjempe 
med,  og  vanskene  er  økt  etter  hvert.  Særlig  gjelder  dette  m.h.t. 
kvalifisert  arbeidshjelp.  Ikke  bare  før  krigen,  men  helt  til  som- 
meren 1945  var  forholdene  på  dette  område  helt  annerledes. 
Vi  hadde  de  samme  folkene  i 5 — 10  år  eller  mer,  folk  som  med 
iver.  dyktighet  og  utholdenhet  gikk  opp  i sitt  arbeid.  Siden 
sommeren  1945  er  det  bare  én  av  disse  damene,  vår  forretnings- 
fører og  bokholderske  som  snart  har  vært  ansatt  i bedriften  i 
20  år.  Ellers  har  det  vært  stadige  skifter  og  dessverre  ikke 
sjelden  lite  tilfredsstillende  arbeid  og  lite  tempo  i forhold  til 
det  vi  tidligere  var  vant  med.  Etter  min  mening  må  vi  sette 
alt  inn  på  igjen  å få  virkelig  interessert  og  fullt  kvalifisert 
arbeidshjelp  i trykkeriet  vårt,  og  jeg  vet  at  dette  synet  helt 
deles  av  formannen  i Vestlandske  Blindeforbund  som  kjenner 
forholdene  bedre  enn  noen  annen  i landsstyret  kan  gjøre. 

Det  tekniske  utstyret  vårt  er  jo  heller  ikke  så  bra  som  det 
burde  være.  Mest  påtrengende  er  en  ny  presse,  men  her  spiller 
ikke  bare  anskaffelses-,  men  også  plaseringsvanskene  inn.  Hel- 
digvis har  vi  nå  ved  siden  av  den  mekanikeren  vi  hadde  før, 
fått  interessert  en  annen,  meget  dyktig  fagmann,  som  fører  sta- 
dig tilsyn  med  maskinene  våre,  lager  nye  smådeler  (deriblant 
typer)  og  passer  på  at  alt  er  i orden. 

Tross  alle  disse  vanskene  har  produksjonen  i trykkeriet  også 
de  to  siste  årene  vært  ganske  betraktelig.  Foruten  «Norges 
Blinde»  og  alle  bilagene  til  det,  et  arbeid  som  er  langt  større 
enn  de  fleste  kanskje  tenker  over,  foruten  alt  dette  er  ikke  ' 
så  lite  av  bøker  og  hefter  blitt  stereotypert  og  trykt  i 1946  og 
1947.  Vi  skal  nevne  de  viktigste  verkene:!  Bødtker  og  Høst: 
Lærebok  i fransk;  Kokebok  ved  Aslaug  Larsen;  J.  B.  Bull:  Knut 
Veum;  Holmsen  og  Wiborg:  To  deler  av  Geografisk  lesebok 
(Afrika  og  Australia);  Almanakk  for  1946  og  1947;  Adressebok 
for  Norges  blinde;  A.  O.  Røsegg:  Veiledning  i bokføring  (4  av 
de  5 heftene). 

Nytt  opptrykk  er  tatt  av  en  lang  rekke  tidligere  stereoty- 
perte  arbeider.  For  at  ikke  oppregningen  skal  bli  altfor  vid- 
løftig, skal  her  bare  nevnes:  Veiledning  i punktskrift;  Røsegg: 
Leseøvinger  i punktskrift;  Hans  Bergersen:  Skriftlig  norsk  (I 
og  II);  Schulstad  og  Visund:  Regnebok  for  folkeskolen  (noen 
av  heftene);  Gundersen  og  Munch:  Min  første  lesebok;  Harild- 


stad:  Fra  Amerikaferden;  dr.  Fischer:  Tolv  dråper  esperanto; 
Bonnevie:  Esperanto-norsk  ordbok;  Gunnar  Heiberg:  Tante 
Ulrikke;  Nils  Kjær:  Det  lykkelige  valg;  Blinde-  og  vanføre- 
trygden;  sangboken  «Gullkorn»;  Hernes:  J.  S.  Bach  (minne- 
skrift); Elevforeningen  «Samhold»s  sangbok. 

Stereotyperingsavdelingen  vår  i Oslo  har  også  i denne  to- 
årsperioden utført  et  fortrinlig  arbeid;  men  da  hr.  Møkleby  etter 
hvert  er  blitt  mer  og  mer  opptatt  med  virksomheten  i Øst- 
landske Blindeforbund,  har  han  dessverre  for  trykkeriet  ikke 
fått  tid  til  så  meget  stereotypering,  et  arbeid  som  han  alltid 
har  omfattet  med  levende  interesse,  og  som  han  er  så  utpreget 
kvalifisert  for. 

Da  vår  notesteretypør  i Trondheim,  Einar  Rokkones,  på 
grunn  av  annet  arbeid  har  måttet  slutte  med  noteoppsettingen, 
bar  vi  bare  fått  gitt  ut  et  nytt  musikkteoretisk  verk,  nemlig 
Gunnar  Gjerstrøms:  Formlære  i musikk,  som  ble  stereotypert  i 
Oslo.  Senhøstes  1947  ble  det  forsøksvis  satt  i gang  en  noteav- 
skrivnings-  og  notestereotyperingsavdeling  i Trondheim  ved 
Karl  Jørgensen,  men  da  det  ganske  naturlig  tok  sin  tid  for  ham 
å få  den  nødvendige  øvelsen,  vil  resultatet  av  dette  tiltaket 
først  kunne  komme  med  i beretningen  for  1948 — 49. 

Av  tidligere  oppsatt  musikk  er  det  nytrykt  ganske  meget  av 
disse  komponistene:  Alnæs,  Lammers,  Elling,  Grieg,  Linde- 

man,  Steenberg,  Reissiger,  Cappelen,  Sandvold. 

Bergen  i juni  1948.  Edvard  Imsdahl. 


Beretning  til  styret  i Norges  Blindeforbund  fra  arbeids- 
konsulenten for  2-årsperioden  juli  1946 — juni  1948. 

I denne  innberetning  vil  jeg  forsøke  å gi  en  mer  generell 
vurdering  av  mine  arbeidsmetoder,  innvunne  erfaringer  og 
resultater  i konsulentvirksomehten. 

Jeg  har  alltid,  helt  fra  vår  organisasjon  begynte  sin  virk- 
somhet, vært  klar  over  og  interessert  meg  for  de  vanskeligheter 
som  blindheten  uvegerlig  fører  med  seg.  At  det  måtte  en  aktiv 
hjelpevirksomhet  til,  ikke  bare  ved  å gi  økonomisk  støtte,  men 
også  ved  å eliminere  fordommer  og  tvil  på  de  blindes  mulig- 
heter, har  stått  for  meg  som  vår  organisasjons  viktigste  opp- 
gave. Denne  oppfatning  har  jeg  under  mine  mange  reiser  i 
årenes  løp,  både  som  forbundets  reisesekretær  og  senere  som 
arbeidskonsulent,  fått  bekreftet  ved  personlig  besøk  hos  hun- 
dreder  av  blinde  i by  og  bygd.  Det  var  jo  nettopp  følelsen  av 
at  det  måtte  gjøres  noe  for  å ordne  og  tilrettelegge  arbeids-  og 
eksistensmulighetene  for  dem,  som  etter  hvert  mer  og  mer  ble 
den  bærende  tanke  i hele  vår  organisasjons  virksomhet. 

Til  å begynne  med  var  det  håndverkerne  og  musikerne  en 

tenkte  på,  fordi  de  fleste  blinde  ikke  hadde  andre  felter  enn 
håndverk  og  musikk  å velge  mellom.  Blindeskolene  våre  hadde 
kun  noen  få  fag  å undervise  i,  og  et  av  disse  måtte  en  bestemme 
seg  for  uansett  anlegg  og  lyst.  Resultatet  ble,  naturlig  nok,  at 
de  som  virkelig  hadde  anlegg  for  sitt  fag  ble  ganske  dyktige, 
de  andre  ble  middelmådige  eller  kunne  lite  nyttiggjøre  seg 
skolenes  praktiske  undervisning,  og  ble  derfor  helt  uten  sjanser 
når  de  kom  ut  av  skolene.  Alle  som  skulle  starte  etter  skole- 
tida hadde  ingen  å rådføre  seg  med  eller  til  å hjelpe  seg,  hver- 
ken med  start  av  eventuelt  verksted  eller  rettleiing  i den  for- 
retningsmessige side  ved  drift  av  eget  verksted.  Økonomiske 
vanskeligheter,  dårlige  omsetningsmuligheter,  ingen  material- 
forbindelser  og  faktisk  fremmed  på  sitt  eget  hjemsted  p.  g.  a. 
sitt  lange  fravær,  gjorde  at  de  fleste  etter  forholdsvis  korte  og 
beskjedne  forsøk  måtte  gi  opp  kampen.  Det  var  derfor  naturlig 
at  blindeorganisasjonen  i første  rekke  tok  sikte  på  å forbedre 
og  utnytte  de  muligheter  som  eksisterte,  ved  å sette  i gang 
tiltak  som  kunne  bøte  på  de  verste  vanskeligheter.  Derfor  ble 
våre  utsalg  for  omsetning  av  blindes  arbeid,  materiallager  og 
propaganda  for  blindes  arbeid  de  første  hovedlinjer  i forbundets 
arbeidsprogram. 

Enkelte  særbegavede  blinde  brøt  selv  allerede  den  gang  sine 
egne  veier.  De  slo  seg  på  småbruk,  hagebruk,  hønseri  o.  a.  Noen 
deltok  til  og  med  som  fiskere,  for  på  den  måten  å skape  seg  en 
selvstendig  eksistens.  Det  er  vel  verd  å legge  merke  til,  at 
etter  hvert  som  organisasjonens  virksomhet  har  gjort  de  blindes 
kår  og  vanskeligheter  og  vilje  til  selvberging  kjent  blant  den 
store  seende  almenhet,  har  forståelsen  for  vår  kamp,  tilliten  og 
troen  på  de  blinde  og  deres  muligheter  stadig  blitt  sterkere  og 
mer  levende.  Dette  har  i høy  grad  bidratt  til  at  fler  og  fler 
blinde  har  kunnet  rekke  fram  til  å bli  selvstendige,  aktive  arbei- 
dere i samfunnet. 

Etter  første  verdenskrig  begynte  en  først  for  alvor  å beskjef- 
tige seg  med  den  tanken:  å utvide  feltet  for  de  blindes  virk- 
somhet, både  i praktisk  og  intellektuelt  arbeid.  En  ville  søke 
å finne  nye  erverv.  Særlig  er  dette  blitt  aktuelt  etter  hvert 
som  industrien  (maskinene)  har  overtatt  mye  av  det  gamle 
håndverksmessige  arbeid.  Vi  kan  ta  et  par  av  skolens  fag  som 
eksempel:  I dag  å drive  et  snekkerverksted  uten  maskiner  fører 
ikke  fram.  Enda  verre  er  det  i børstebinderfaget  hvor  forholdet 
nå  må  sies  å være  det,  at  det  er  umulig  uten  kompensasjon  å 
konkurrere  med  fabrikkene.  For  de  blinde  kvinner  har  for- 
holdene vært,  og  er  fremdeles,  enda  vanskeligere.  De  har  helt 
til  den  aller  siste  tid  bare  kunnet  velge  mellom  veving,  maskin- 
strikking  og  håndstrikking. 

Av  ovennevnte  grunner  var  det  at  forbundet  tok  opp  til 
drøftelse  opprettelsen  av  konsulentvirksomhet,  og  fra  1936  ble 
jeg  da  ansatt  som  arbeidskonsulent. 


Jeg  har  i disse  årene  søkt  å finne  fram  til  nye  muligheter, 
da  særlig  innen  industrien.  Det  var  mange  blinde  som  gjerne 
ville  prøve  seg,  men  som  jeg  nevnte  i forrige  oversikt,  var  det 
før  den  2.  verdenskrig  stor  arbeidsledighet  som  gjorde  det  dob- 
belt vanskelig  å komme  til  med  noen  av  mine  folk.  Etter  siste 
krigs  slutt  er  arbeidsmarkedet  som  kjent  blitt  et  annet,  idet 
det  nå  er  et  sterkt  behov  for  arbeidskraft.  Det  er  da  også  en 
vesentlig  grunn  til  at  det  har  lykkes  å plasere  så  vidt  mange 
blinde  i industrien. 

Forutsetningen  for  å kunne  gjøre  et  godt  konsulentarbeid 
mener  jeg  er,  at  arbeidskonsulenten  må  søke  å få  det  best 
mulige  kjennskap  til  enhver  blind  som  vil  søke  arbeid  innen 
industrien.  Han  må  sette  seg  inn  i vedkommendes  fysiske  og 
psykiske  tilstand,  og  ved  samtaler  komme  på  en  helt  fortrolig 
fot  med  søkeren.  Dernest  må  konsulenten  henvende  seg  til 
bedrifter  hvor  han  kan  tenke  seg  det  kan  være  muligheter  for 
arbeid.  Videre  søke  bedriftsledelsen,  for  personlig  å drøfte  ar- 
beidsmulighetene i bedriften  med  den,  og  prøve  å opparbeide 
good-Will  for  saka.  Han  må  videre  få  anledning  til  å komme 
rundt  i fabrikken  sammen  med  kyndig  ledelse  og  undersøke 
maskiner  og  arbeidsoppgaver.  Finner  en  så  noe  som  arbeids- 
konsulenten mener  vil  ligge  godt  til  rette  for  en  blind,  må  det 
et  samarbeid  til  mellom  ledelsen  og  arbeiderne,  slik  at  den 
blinde  kan  få  det  arbeid  som  passer  for  ham,  dog  slik  at  den 
som  har  hatt  dette  arbeid  blir  overflyttet  til  et  like  godt  eller 
bedre  avlønnet.  Ingen  må  fortrenges  så  det  derved  kan  oppstå 
misnøye  blant  arbeidskameratene.  Det  gjelder  for  konsulenten 
å opparbeide  en  virkelig  interesse  for  tiltaket  fra  «øverst  til 
nederst». 

Når  disse  forhold  er  ordnet,  må  han  forsøke  å velge  ut  den 
person  blant  de  arbeidssøkende  som  han,  etter  sitt  kjennskap 
til  hver  enkelt,  mener  har  de  beste  muligheter  for  å kunne 
fylle  sin  plass.  Det  er  av  avgjørende  betydning  for  et  godt 
resultat  at  det  riktige  personvalg  blir  gjort.  Meningen  med  hver 
plasering  er  jo  den,  at  det  skal  bli  av  varighet  og  en  framtid 
for  den  som  kommer  inn.  Kortvarige  jobber  bare  for  å plasere 
har  jeg  for  min  del  ikke  hatt  interesse  av. 

Da  min  virksomhet  i disse  årene  har  vært  nokså  eksperi- 
mentell uten  større  erfaringer  å bygge  på,  må  det  være  klart 
at  det  har  skapt  mange  vanskeligheter  for  meg  personlig.  En 
lærer  ikke  i en  håndvending  å finne  de  greieste  og  beste  meto- 
der for  raske  plaseringer.  Det  har  også  tatt  lang  tid  å vinne 
bedriftsledernes  sympati  og  interesse,  fordi  feltet  har  ligget  så 
helt  utenom  deres  øvrige  virke.  Det  skal  ikke  så  lite  til  for  en 
bedriftsleder  uten  videre  å kunne  tenke  seg  å bruke  en  eller 
flere  blinde  som  arbeidere.  De  fleste  mennesker  vet  jo  med 
seg  selv  hvor  avhengig  de  er  i all  sin  gjerning  av  et  par  gode 
øyne,  og  de  vil  uvilkårlig  i første  omgang  reagere  overfor  tan- 

ken  at  mye  arbeid  godt  kan  gjøres  uten  synets  kontroll.  Jeg 
tror  nok  jeg  tør  uttale,  at  forståelsen  og  troen  på  at  blinde 
kan  brukes  i industrien  har  hatt  en  gledelig  vekst  i de  senere 
år.  Det  skyldes  også  at  samfunnet  selv,  gjennom  sin  regjering, 
nå  erkjenner  at  delvis  eller  partielt  arbeidsføre  plasert  i riktig 
arbeid  ikke  lenger  er  delvis,  men  fullt  ut  arbeidsytende.  Det 
var  av  uhyre  stor  betydning,  ikke  bare  for  oss  blinde,  men  for 
alle  i samfunnet  vårt  som  på  en  eller  annen  måte  er  handicap, 
at  regjeringen  i 1947  nedsatte  en  komité  som  skulle  kartlegge 
og  komme  med  forslag  om  hva  det  bør  gjøres  for  å kunne  føre 
flest  mulig  av  disse  inn  i produktivt  arbeid  igjen.  Jeg  er  glad 
for  å være  utnevnt  som  medlem  av  denne  komitéen,  hvor  jeg 
håper  å kunne  være  til  noe  nytte  med  de  erfaringer  jeg  har 
vunnet  som  arbeidskonsulent  for  Norges  Blindeforbund,  og  fra 
annet  sosialt  arbeid  jeg  har  deltatt  i. 

Jeg  er  i dag  helt  sikker  på  at  industrien  vil  bli  framtida  for 
en  stor  prosent  av  våre  arbeidende  blinde.  Når  vi  har  oppnådd 
så  gode  resultater,  som  vi  vel  må  ha  lov  å si  er  tilfelle,  uten 
at  en  eneste  av  de  som  er  plasert  har  hatt  noen  som  helst  for- 
beredelse eller  prøving  på  forhånd,  men  kommet  direkte  på 
arbeidsplassen  og  blitt  vist  til  rette  av  sin  formann  eller  ar- 
beidskamerat, så  må  vi  vente  enda  rikere  resultater  når  vi  kom- 
mer så  langt  at  vi  får  ordnet  med  eksperimentelle  prøve-verk- 
steder,  hvor  hver  enkelt  blind  kvinne  og  mann  blir  prøvet  under 
kyndig,  teknisk  og  psykoteknisk,  ledelse  og  i stadig  kontakt  med 
arbeidskonsulenten.  Gode,  varige  resultater  og  en  virkelig  fram- 
tid for  en  stor  prosent  av  våre  blinde  må  kreve  at  det  på  våre 
yrkesskoler  må  bli  høve  til  å prøve  elevene  slik  at  hver  elev, 
så  vidt  mulig,  blir  penset  inn  på  det  arbeidsfelt  som  hans  evner, 
anlegg  og  interesse  tilsier. 

Under  mine  besøk  på  bedriftene  har  jeg  svært  ofte  selv  prø- 
vet de  maskiner  som  har  vært  på  tale,  for  derved  bedre  å 
kunne  ta  stilling  til  hvorvidt  en  blind  kan  klare  dem,  og  sam- 
tidig studert  eventuelle  faremomenter.  Jeg  har  på  denne  måten 
overbevist  mange  tvilende  og  samtidig  ervervet  meg  mange  v 
nyttige  erfaringer  for  videre  plasering. 

Nedenfor  skal  jeg  ganske  kort  summere  opp  de  plaseringer 
som  er  gjort  i løpet  av  disse  to  årene. 

I denne  2-års  perioden  er  det  plasert  i industrien  28  menn 
og  5 kvinner,  tilsammen  33,  som  fordeler  seg  på  følgende: 


7 i metallvarefabr.  Overf.  21 


4 i lampefabr. 

2 i tekstilfabr. 

1 i tobakkfabr. 

1 i icellulosefabr. 

6 i elektro-tekniske  fabr. 


5 i radiofabr. 

1 i plastikkfabr. 

2 i sykkelfabr. 

2 i pappemballasje 
2 i mekaniske  verkst. 


21 


Tils.  33 

Regelmessig  hjemmearbeid  er  skaffet  til  3 menn  og  2 kvin- 
ner, tils.  5.  Alt  i alt  er  det  plasert  i fast  arbeid  38  personer. 

For  en  kortere  arbeidsperiode  hadde  1 mann  og  3 kvinner 
hjemmearbeid  i et  av  Østlandske  Blindeforbunds  verkstedsloka- 
ler  i Bergsliensgt.  13  (pakning  av  rottegift),  men  pga.  at  firmaet 
gikk  over  til  maskinpakkmg  opphørte  dette.  2 menn  hadde  i 
noen  måneder  hjemmearbeid  for  et  mekanisk  verksted,  også  i 
et  av  forbundets  verkstedslokaler,  men  pga.  materialmangel  og 
delvis  omlegging  ble  det  ikke  mer  av  dette  arbeid  heller.  Jeg 
hadde  også  fått  litt  skikket  hjemmearbeid  til  de  av  pensjone- 
rene  på  forbundets  hvilehjem  «Borg»  som  gjerne  ville  ha  litt 
beskjeftigelse  for  at  tida  ikke  skulle  bli  så  lang.  Men  dette  var 
arbeid  som  ikke  ga  tilstrekkelig  inntekt  til  å leve  av,  fordi  det 
bare  var  periode  vis.  Nå  er  dette  imidlertid  slutt,  da  fabrikken, 
som  den  gang  lå  i Oslo,  er  flyttet  fra  byen.  Vi  kunne  derfor 
ikke  få  beholde  det,  da  transportvanskelighetene  ble  for  store. 
Seks  av  hjemmets  beboere  — 3 menn  og  3 kvinner  — var  delvis 
beskjeftiget  med  dette  arbeidet,  og  de  fikk  på  denne  måten  tjent 
litt  lommepenger  som  de  satte  stor  pris  på. 

Videre  er  det  skaffet  hjemmearbeid  til  2 kvinner,  men  det 
viste  seg  at  materialene  tok  for  mye  plass  og  at  transporten  ble 
for  besværlig,  så  det  måtte  også  oppgis. 

En  må  vel  si  at  mine  bestrebelser  for  å skaffe  hjemmearbeid 
hittil  ikke  har  gitt  så  særlig  gode  resultater,  men  det  er  vanske- 
lig å finne  skikket  arbeid  som  er  egnet  til  å utføres  i hjemmene. 
Det  må  ikke  ta  for  mye  plass,  skulle  helst  være  renslig,  og 
lett  å transportere. 

Av  de  19  som  har  forsøkt  hjemmearbeid,  er  det  altså  bare 
5 som  er  i regelmessig  virksomhet.  Av  de  øvrige  14,  er  1 mann 
og  1 kvinne  nå  skaffet  plass  i fabrikk,  12  er  f.  t.  ikke  beskjef- 
tiget. Jeg  er  i kontakt  med  flere  bedrifter  som  mener  å kunne 
skaffe  hjemmearbeid,  så  jeg  håper  å få  denne  virksomhet  inn 
i mer  holdbare  former. 

Av  de  33  som  er  plasert  i industrien,  er  1 omplasert  pga. 
flytting,  1 av  helsemessige  hensyn,  2 overført  fra  hjemmearbeid, 
i alt  4.  De  øvrige  29  er  nyplaseringer.  Enkelte  er  foretatt  i 
samarbeid  med  arbeidskonsulent  Lindstrøm,  Oslo  Kommune, 
og  et  par  tilfeller  uten  min  medvirken. 

Av  de  som  har  fått  arbeid  i bedriftene  er  16  helt  blinde  eller 
har  bare  lyssans.  7 er  svaksynte.  De  som  har  hjemmearbeid 
er  alle  blind. 

Inntekten  for  de  som  har  fast  arbeid  varierer  ikke  så  ganske 
lite  — fra  ca.  kr.  50  til  noe  over  kr.  100  pr.  uke  — alt  etter 
arbeidets  art  og  den  enkeltes  raskhet  og  dyktighet. 

Boligforholdene  er  fremdeles  like  vanskelige,  og  det  gjør 
det  helt  umulig,  som  jeg  også  framholdt  i min  forrige  innberet- 
ning, å flytte  folk  som  bor  ute  i distriktene  inn  til  industri- 

sentrene,  selv  om  de  kunne  være  meget  skikket  for  industrielt 
arbeid. 

Foruten  arbeidet  med  å plasere  blinde  i industrien,  har  jeg 
også  i disse  to  årene  vært  med  å legge  forholdene  til  rette  for 
andre  blinde  som  har  hatt  behov  for  råd  og  hjelp  på  forskjel- 
lig vis. 

Jeg  vil  gjerne  slutte  denne  beretningen  med  å rette  en  takk 
til  de  forskjellige  bedrifters  ledelse  og  arbeidere,  og  ellers  alle 
som  har  vist  interesse  for  å fremme  denne  viktige  gren  av  det 
praktiske  blindesaksarbeid. 


Oslo  i juni  1948. 


T.  Hjelmtveit. 


Beretning  for  barnehjemmet  Østafor. 

Til  Norges  Blindeforbunds  styre. 

Idet  vi  vedlegger  revidert  regnskapsekstrakt  for  1947  for 
barnehjemmet  Østafor,  skal  vi  hermed  overensstemmende  med 
instruksen  for  barnehjemmets  styre  få  gi  en  kort  beretning  om 
bedriften. 

Til  driften  av  barnehjemmet  Østafor  bevilget  styret  for 
Institusjonen  Hjelpestikker  i 1947  kr.  20  000.  Som  nevnt  i beret- 
ningen for  1946,  ga  styret  for  Institusjonen  Hjelpestikker  det 
året  en  ekstrabevilgning  på  kr.  10  000  til  reparasjoner  og  ved- 
likehold som  det  ikke  hadde  vært  mulig  å få  utført  i krigs- 
årene. Heller  ikke  i 1947  har  det  vært  råd  å få  gjort  det  som 
bør  gjøres,  spesielt  av  maling,  og  det  har  dessuten  blitt  uom- 
gjengelig nødvendig  å skifte  ut  alle  innvendige  vannlednings- 
rør.  En  har  derfor  heller  ikke  ved  utgangen  av  1947  kunnet 
føre  over  noe  til  reservefondet.  Det  regnskapsmessige  under- 
skudd på  kr.  788.36  er  imidlertid  ikke  reelt,  idet  det  som  ved 
forrige  årsskifte  ble  overført  til  reparasjoner  kr.  4699.49,  ikke 
er  brukt.  I 1946  ble  det  nemlig  tinget  så  mange  obligasjoner  ' 
med  tanke  på  reservefondet  at  en  måtte  la  obligasjoner  for 
kr.  6000  gå  inn  på  det  ordinære  drifsregnskap.  Senere  er  det 
imidlertid  trukket  ut  obligasjoner  for  kr.  93  320  av  reservefon- 
dets beholdning,  og  de  nevnte  obligasjoner  vil  nå  bli  overført 
til  reservefondet. 

Driftsregnskapet  for  1947  viser  en  samlet  utgift  på  kr.  26545.39. 
Utgiftspostene  er  (tallene  i parentes  viser  de  tilsvarende  poster 
i 1946):  matvarer  kr.  5 944.66  (4  396.40),  brensel  kr.  2 160 

(515.20),  frakt  kr.  112.30  (128.56),  lønn  og  ekstrahjelp  kr.  7 489.33 
(7015.80),  administrasjon  kr.  592.25  (323.30),  sekretær  kr.  3098.41 
(3229.21),  trygd,  telefon,  elektrisitet  kr.  710.34  (670.73),  såpe- 
og  skureartikler  kr.  243.55  (400.28),  reparasjoner,  vedlikehold, 
inventar  kr.  3 960.68  (5  178.80),  apotek,  doktor,  sykehus  kr.  434.42 

(317.52),  diverse  utgifter  kr.  188.87  (1  528.37),  krigsskadeavgift 
kr.  1 166.40  (0)  og  reiseutgifter  kr.  439.18  (847.95). 

Også  i 1947  har  belegget  på  barnehjemmet  vært  for  lite  til 
å betinge  den  mest  mulig  økonomiske  drift.  I årets  løp  har  12 
barn  fått  kortere  eller  lengre  opphold  på  Østafor.  3 ble  sendt 
til  blindeskolen  i august,  og  1 ble  tatt  hjem  av  foreldrene,  slik 
at  det  ved  årets  slutt  var  8 barn  på  hjemmet.  Det  er  især  ut- 
giftsposten lønninger  og  ekstrahjelp  som  blir  forholdsmessig 
stor  når  belegget  er  så  lite.  Men  skal  hjemmet  fylle  sin  opp- 
gave, må  barna  ha  godt  tilsyn,  og  betjeningen  må  ha  sine  tariff- 
messige  fridager.  Selvsagt  er  det  også  mange  av  de  andre  ut- 
giftene som  påvirkes  relativt  lite  av  et  noe  større  belegg.  Det 
er  rimelig  å regne  med  at  det  også  måtte  bli  færre  blinde  barn 
i de  årene  da  barnetallet  var  på  det  laveste.  Men  for  barne- 
hjemmets  vedkommende  skulle  i så  fall  de  senere  års  sterke 
tilvekst  begynne  å gjøre  seg  gjeldende.  Det  gjør  den  også  for 
så  vidt  som  en  under  arbeidet  med  Norges  Blinderegister  nylig 
har  fått  kjennskap  til  ganske  mange  blinde  barn,  og  forholdene 
i deres  hjem  bør  nærmere  undersøkes  så  snart  råd  er.  Barn 
som  får  en  tilfredsstillende  utvikling  i sine  hjem,  bør  ikke  tas 
hjemmefra  før  de  skal  på  skolen.  Men  selv  der  er  det  av  stor 
betydning  at  hjemmene  får  gode  råd  og  kyndig  veiledning  med 
hensyn  til  barnas  oppdragelse  og  utvikling,  og  det  er  en  opp- 
gave som  må  løses  av  Østafor  så  lenge  ikke  staten  tar  seg  av 
saken.  I mange  år  har  Norges  Blindeforbund  arbeidet  for  å få 
innført  offentlig  meldeplikt  for  barn  så  snart  blindheten  kan 
konstateres.  Nå  har  en  iallfall  den  tilfredsstillelse  at  dette  er 
tatt  med  i det  utkastet  til  ny  blindeskolelov  som  for  tiden  er 
under  behandling  i departementet.  Lovutkastet  regner  også 
med  barnehjem  som  et  nødvendig  ledd  i statens  omsorg  for 
blinde. 

Sunnhetstilstanden  på  barnehjemmet  i 1947  har  vært  jevnt 
god.  Som  tilsynslege  for  hjemmet  har  også  i år  fungert  dr.  Ty- 
bring-Petersen,  Kløfta.  Tannlege  fru  Gudrun  Ellingsen  har  hatt 
tilsyn  med  barnas  tenner,  og  øyenlege  dr.  med.  E.  Hørven  har 
også  i år  helt  gratis  undersøkt  og  kontrollert  barnas  øyne. 

Også  i 1947  har  flere  barneforeninger  og  enkeltpersoner 
husket  barnehjemmet  med  julegaver  og  andre  bidrag  til  glede 
og  oppmuntring  for  barna  og  avveksling  i dagliglivet,  og  Ullens- 
aker Sparebank  har  lenge  gitt  årlige  bidrag  på  kr.  100  til  dette 
formål.  Vi  har  nyttet  gavene  etter  beste  evne  og  er  giverne 
meget  takknemlig. 

Av  barnehjemmets  styre  uttrådte  etter  tur  ved  nyttår  1947, 
frk.  Sigrid  Sverdrup,  frk.  Mary  Suft  og  formannen,  og  styret 
har  i 1947  bestått  av  Alf  Arnesen,  Jessnes  (formann),  fru  Laura 
Sundby,  Jessheim,  dr.  med.  E.  Hørven,  Oslo,  fru  Lilanna  Bon- 
nevie,  Asker  (kasserer)  og  fru  Gunlaug  Lyngen,  Oslo.  Vara- 

menn  frk.  Marie  Arnesen,  Oslo,  frk.  Ingrid  Møkleby,  Oslo  og 
fru  Alvhild  Eriksen,  Flisa. 

Frk.  Agnes  Dyvik  som  har  fungert  som  bestyrerinne  siden 
1940,  sluttet  etter  eget  ønske  1.  oktober  1947.  Gjennom  de  van- 
skelige krigsårene  greide  hun  på  en  utmerket  måte  å sørge  for 
de  nødvendige  forsyninger  og  nedla  i det  hele  et  interessert  og 
uegennyttig  arbeid  for  hjemmet  og  barna.  Styret  ansatte  Birgit 
Arnesen  som  ny  bestyrerinne. 

Jessnes  i februar  1948. 

I styret  for  barnehjemmet  Østafor 

Oversikt  over  inntekter  og  utgifter  i 1946  og  1947. 

NORGES  BLINDEFORBUND. 

Inntekt: 


1946:  1947: 


Lokalforbundenes  tilskudd 

23 

340.00 

kr. 

29 

175.00 

Statstilskudd  til: 

bibliotekene 

. . . . » 

10 

000.00 

» 

10 

000.00 

prisutjamning 

. . ..  » 

900.00 

» 

900.00 

praktisk  blindesaksarbeid 

. . . . » 

10 

000.00 

» 

10 

000.00 

bibliotekene 

900.00 

» 

900.00 

prisutjamning 

» 

75 

000.00 

Kongens  bidrag  (1946  og  1947) 

» 

400.00 

Bidrag  til  Institusjonen  Hjelpestikker  . . . 

» 

10 

000.00 

Gave  ved  h.r.adv.  Andreas  Støylen 

» 

12 

500.00 

Norsk- Amerikanernes  Minnegave 

. . . . » 

500.00 

» 

500.00 

«Kontingent»,  Grue  kommune 

. . . . » 

10.00 

» 

10.00 

Gave  fra  Sverige 

45.00 

Renter  av  Østafor’s  reservefond 

4 

094.98 

» 

238.39 

» » Sekretariatfondet 

97.60 

» 

72.06 

Bank-  og  obligasjonsrenter 

4 

354.45 

» 

4 

302.28 

Renter  av  orgelkonto 

453.99 

» 

608.20 

» » pensjonsfondet 

832.61 

» 

801.80 

Kr. 

44 

628.63 

kr. 

144507.73 

Utgift : 


Forretningsførerens  lønn 

kr. 

5 671.92 

kr. 

6 348.42 

Sekretariatet 

» 

3 176.23 

» 

3 911.15 

Reiser,  møter  og  andre  administrasjonsutgifter 

» 

7 399.10 

» 

6 399.04 

Arbeidskonsulenten 

» 

3 885.08 

» 

6 318.42 

Forvaltningsgebyr,  verdipapirer 

» 

144.85 

Norske  Argus 

» 

246.46 

» 

48.00 

«Esperanta  Ligilo»  og  «Nordisk  Musikkblad»  . . 

» 

804.64 

» 

1 160.00 

Omsetningssentralen  for  blindes  arbeider  . . 

» 

2 500.00 

Tilskudd  til  trykkeriet 

» 

15  902.92 

» 

17  000.00 

Noteoverføringen 

» 

1 190.25 

Lokalforb.,  tilskudd  til: 

praktisk  blindesaksarbeid 

» 

10  000.00 

» 

10  000.00 

bibliotekene 

» 

900.00 

» 

900.00 

prisutjamning 

» 

75  000.00 

Andre  utgifter 

» 

400.00 

» 

191.68 

Kr.  48  386.35  kr.  131111.81 

«BLINDESAKEN». 


Inntekt: 


Abonnement  og  løssalg  . . 

Annonser 

Trykning 

8 089.15 
1 647.50 

1 nn 

kr. 

» 

7 511.50 
2 260.00 

Tilskudd  fra  0.  B.  . . . . . 

IAD.  UU 
1 000.00 

» 

» 

575.00 
1 000.00 

Renter 

Q4,  ftA 

Andre  inntekter 

» 

» 

46.75 
3 000.00 

Kr. 

10  956.49 

kr.  14  393.25 

Utgift: 


Lønninger 

9 AAQ  A fl 

o nn n aa 

Trykning,  klisj  éer  og  stenciler 

Avisporto 

A ‘É^tO.UU  Kr. 
8 406.03  » 

RQQ  4Q 

3 006.00 
10  008.95 

Kontorutgifter 

ooo.^y  » 

1 QQ  « 

694.40 

1 oo  o>t 

Provisjon 

100.00  » 
1 HOA  R9 

100.24 

J.  liUu.u^  » 

807.46 

Kr. 

12  602.92  kr. 

14  705.05 

NORGES  BLINDEFORBUNDS  TRYKKERI. 


Inntekt 

Salg  av  bøker  og  papir 

Abonnement 

Tilskudd  fra: 

N.  Bf 

Staten 

Kringkastingen 

Renter 

Andre  inntekter 


Utgift: 

Lønninger 

Husleie,  renhold,  lys,  brensel,  branntrygd 

Papir 

Blikk 

Avis-  og  pakkeporto 

Litteratur,  stensiler,  innbinding 

Kontorutgifter 

Trykkeriet 

Andre  utgifter 


8 

195.05 

kr. 

3 982.25 

2 

022.50 

» 

2 029.65 

15 

902.92 

» 

17  000.00 

9 

000.00 

» 

10  500.00 

» 

1 500.00 

46.17 

» 

13.61 

. » 

45.00 

» 

300.00 

Kr. 

35 

211.64 

kr. 

35  325.51 

kr. 

22  033.85 

kr. 

24  189.08 

» 

2 031.15 

» 

2 497.72 

» 

7 011.10 

» 

5 254.49 

» 

456.05 

» 

852.50 

» 

301.44 

» 

280.67 

» 

511.73 

» 

423.49 

» 

365.39 

» 

301.54 

» 

476.85 

» 

1 525.75 

» 

1 195.69 

» 

430.32 

Kr. 

34  383.25 

kr. 

35  755.56 

INNHOLD: 

Side 

Beretning  om  Norges  Blindeforbunds  virksomhet 3 

Blad-  og  trykkerivirksomheten 7 

Arbeidskonsulentens  virksomhet 11 

Barnehjemmet  »Østafor< 16 

Regnskapsoversikt 19 


